Anthony Hopkins

Sir Philip Anthony Hopkins CBE (gebore 31 Desember 1937) is 'n Walliese akteur, komponis en skilder.. Hy word beskou as een van Brittanje se herkenbaarste en vrugbaarste akteurs, en is bekend vir sy rolle op die silwerdoek en die verhoog. Hopkins het verskeie pryse ontvang, insluitend twee Oscars, vier Baftas, twee Emmys en 'n Laurence Olivier-prys. Hy het ook in 2005 die Cecil B. DeMille-prys en in 2008 die Bafta Fellowship vir lewenslange prestasie gewen. Hy is in 1993 deur koningin Elizabeth II tot ridder geslaan vir sy diens aan drama. 

Nadat hy in 1957 aan die Royal Welsh College of Music & Drama gegradueer het, het Hopkins opleiding aan die Royal Academy of Dramatic Art in Londen ontvang. Hy is toe raakgesien deur Laurence Olivier, wat hom genooi het om in 1965 by die Britse Nasionale Teater aan te sluit. Produksies daar het ingesluit King Lear, Coriolanus, Macbeth en Antony and Cleopatra. In 1985 het hy lof ontvang en die Laurence Olivier-prys vir sy spel in Pravda gewen. Sy laaste verhoogrol was in 1989 in die Weseinde-produksie van M. Butterfly.

Van Hopkins se vroeë rolle was in The Lion in Winter (1968), A Bridge Too Far (1977) en The Elephant Man (1980). Hy het twee Oscars vir beste akteur gewen vir sy rol as Hannibal Lecter in The Silence of the Lambs (1991) en 'n man in sy 80's met demensie in The Father (2020). Vir laasgenoemde was hy die oudste persoon nog wat 'n Oscar vir beste akteur gewen het. Die ander rolprente waarvoor hy vir Oscars benoem is, sluit in The Remains of the Day (1993), Nixon (1995), Amistad (1997) en The Two Popes (2019). 

Ander noemenswaardige prente was onder meer 84 Charing Cross Road (1987), Howards End (1992), Bram Stoker's Dracula (1992), Shadowlands (1993), Legends of the Fall (1994), The Mask of Zorro (1998) en die Marvel Cinematic Universe se Thor-prente (2011-'17). Vir sy televisiewerk het Hopkins 'n Bafta vir beste akteur gewen vir sy spel in War and Peace (1972). Hy het twee Emmys gewen vir The Lindbergh Kidnapping Case (1976) en The Bunker (1981).

Vroeë lewe en opvoeding

Philip Anthony Hopkins is op 31 Desember 1937 in die Margam-distrik van Port Talbot, Wallis, gebore. Hy was die seun van Annie Muriel (gebore Yeates) en die bakker Richard Arthur Hopkins.Vertel in 'n onderhoud op Inside the Actors Studio, 2007. Hy het gesê sy pa se werkersklaswaardes het altyd sy lewe beïnvloed: "Wanneer ek voel ek is dalk spesiaal of anders, dink ek aan my pa en onthou ek sy hande – sy harde, gebreekte hande." Sy skooldae was onproduktief; hy sou liewer kuns beoefen, soos skilder en teken, of klavier speel as om op sy studies te fokus. In 1949, om hom dissipline te leer, het sy ouers daarop aangedring dat hy Jones se West Monmouth-seunskool in Pontypool bywoon. Hy het vyf kwartale lank daar gebly en is toe na die Cowbridge-grammatikaskool in die Vale of Glamorgan in Suidoos-Wallis.

In ’n onderhoud in 2002 het hy gesê: "Ek was ’n swak leerder, en dit het my oopgestel vir bespotting en my ’n minderwaardigheidskompleks gegee. Ek het grootgeword met die absolute oortuiging dat ek dom is."

Hopkins is geïnspireer deur die mede- Walliese akteur Richard Burton, wat hy op die ouderdom van 15 ontmoet het. Hy het Burton later beskryf as "baie grasieus, baie gaaf", maar gesê: "Ek weet nie waar almal die idee kry dat ons goeie vriende was nie. Ek veronderstel dis omdat ons albei Wallies is en naby dieselfde dorp grootgeword het. Ek het hom eintlik glad nie geken nie."

Hopkins het aan die Royal Welsh College of Music & Drama in Cardiff ingeskryf, waar hy in 1957 gegradueer het. Hy het Burton weer in 1975 ontmoet toe Burton voorberei het om Hopkins se rol as die psigiater in Peter Shaffer se Equus oor te neem. Hopkins het gesê: "Hy was ’n fenomenale akteur. So ook Peter O'Toole – hulle was wonderlike groter-as-lewe-karakters." Hy het van 1958 tot 1960 vir twee jaar sy nasionale diensplig in die Britse leër gedoen voordat hy na Londen verhuis het om aan RADA (die Royal Academy of Dramatic Art) te studeer. Hy het in 1963 gegradueer.

Loopbaan
1960-'89
Hopkins se eerste professionele verhoogrol was in 1960 in die Palace Theatre in Swansea in Have a Cigarette. In 1965 is hy raakgesien deur Laurence Olivier, wat hom genooi het om by die Nasionale Teater in Londen aan te sluit.Sir Anthony Hopkins portrait The Daily Telegraph. Besoek op 6 Januarie 2011. 

Hopkins het sy debuut op die kassie in 1967 gemaak in 'n BBC-uitsending van A Flea in Her Ear. Sy eerste rol in 'n rolprent was in 1964 in Changes, 'n kortfilm. In 1968 het Hopkins sy deurbraak gemaak in The Lion in Winter as Richard die Leeuehart. Hy is daarvoor vir 'n Bafta benoem as beste manlike byspeler. Hopkins het die rol van Pierre Bezukhov in die BBC se minireeks War and Peace (1972) vertolk en daarvoor 'n prys van die Britse Akademie ontvang.BFI Screenonline: Sherrin, Ned (1931–2007) Biography. BFI. Besoek op 19 Januarie 2015 Hy het begin naam maak as 'n rolprentakteur en in verskeie rolprente verskyn.

Vanaf 1973 het Hopkins verskyn in A Doll's House, die komedie The Girl from Petrovka (1974) saam met Goldie Hawn and Hal Holbrook en Juggernaut (ook 1974) saam met Richard Harris en Omar Sharif. In Oktober 1974 het hy die rol van die sielkundige Dysart in die oorspronklike Broadway-produksie van Equus vertolk teenoor Peter Firth. Hy het 'n Drama Desk-prys gewen vir sy spel. In 1977 was hy die Britse leëroffisier John Frost in Richard Attenborough se prent van die Tweede Wêreldoorlog A Bridge Too Far. In 1978 het hy gespeel in die opvolg van National Velvet met die naam International Velvet saam met Tatum O'Neal en Christopher Plummer. In dieselfde jaar was hy in Attenborough se sielkundige riller Magic. 

In 1980 het Hopkins in David Lynch se The Elephant Man gespeel as die Engelse dokter sir Frederick Treves, wat die versorging behartig het van Joseph Merrick (vertolk deur John Hurt), 'n erg misvormde man van die 19de-eeuse Londen. Die rolprent het die aandag van resensente getrek en is vir agt Oscars benoem, insluitende vir beste prent. In dié jaar het hy ook saam met Shirley MacLaine in A Change of Seasons gespeel. Hulle het glad nie oor die weg gekom nie en Hopkins het haar later genoem "die onuitstaanbaarste aktrise saam met wie ek nog gewerk het". Die prent het misluk. 

In 1981 het hy Adolf Hitler vertolk in die televisieprent The Bunker. John O'Connor het sy spel in New York Times geprys: "Sy Hitler is mal, dikwels veragtelik, maar altyd verstaanbaar." Hy het 'n Emmy daarvoor gewen.

In die vroeë 80's was hy in The Hunchback of Notre Dame (1982), saam met Mel Gibson in The Bounty (1984) en in Mussolini and I (1985). In 1984 was hy in die Nasionale Teater se produksie van Pravda, waarvoor hy die Laurence Olivier-prys vir uitsonderlike toneelspel gewen het.

In 1986 het hy verskyn in die toneelstuk King Lear, sy gunstelingstuk van Shakespeare. Die volgende jaar was hy saam met Judi Dench op die verhoog as Marcus Antonius in Antony and Cleopatra. In 1989 het hy sy laaste verhoogrol gespeel in die Weseinde-produksie van M. Butterfly. In 1989 was hy in die minireeks Great Expectations, waarvoor hy sy vierde Emmy gewen het.

1990-'99: Sterstatus
links|thumb|260px|Die sterre van The Silence of the Lambs: Kolksgewys van links bo is Jodie Foster, Anthony Hopkins, Ted Levine en Scott Glenn. 

Hopkins het lof van resensente en gehore gekry vir sy vertolking van die kannibalistiese reeksmoordenaar Hannibal Lecter in The Silence of the Lambs saam met Jodie Foster as Clarice Starling. Hulle het albei op die 64ste Oscar-toekenningsaand 'n Oscar vir hulle spel gewen. Die prent het ook gewen vir beste rolprent, beste regisseur en beste verwerkte draaiboek. Hopkins het ook sy eerste Bafta vir beste akteur gewen. Hy het die rol weer vertolk in Ridley Scott se Hannibal (2001) en in Red Dragon (2002). Sy oorspronklike uitbeelding van die karakter in The Silence of the Lambs is deur die Amerikaanse Filminstituut (AFI) as die no. 1-rolprentskurk gekies. 

In 1992 het Hopkins byrolle gespeel as Charlie Chaplin se biograaf in Richard Attenborough se biografiese drama Chaplin, en as professor Van Helsing in Francis Ford Coppola se Bram Stoker's Dracula. In dieselfde jaar het hy saam met Emma Thompson en Helena Bonham Carter in 'n verwerking van E.M. Forster se roman Howards End verskyn as die koue sakeman Henry Wilcox. Die prent is baie goed ontvang. 

Die volgende jaar het Hopkins saam met Emma Thompson in The Remains of the Day gespeel. David Hunter van The Hollywood Reporter het sy spel geprys as "kolossaal" en 'n "kragtoer". Hopkins het die prent, waarin hy die rol van die butler Stevens vertolk het, een van sy gunstelingflieks genoem. Hy is vir 'n Oscar benoem en het 'n Bafta gewen.

Hopkins het die rol van die Oxford-akademikus C.S. Lewis in Shadowlands (1993) vertolk en daarvoor 'n Bafta gewen. In dieselfde jaar het hy saam met Isabella Rossellini in die drama The Innocent verskyn. 

Hy het daarna in Legends of the Fall (1994) en The Edge (1997) verskyn. In 1998 was Hopkins Brittanje se bes betaalde akteur en het hy in The Mask of Zorro en Meet Joe Black gespeel.

2000-'19: Gevestigde akteur

In 2000 was Hopkins die verteller van Ron Howard se lewendige weergawe van How the Grinch Stole Christmas. Daarna het hy sy rol as Hannibal Lecter herhaal in die vervolg op The Silence of the Lambs, getiteld Hannibal (2001). Die regisseur Ridley Scott en die aktrise Julianne Moore het Jonathan Demme en Jodie Foster vervang. Die film het internasionale loketrekords verbeter. maar het gemengde resensies gekry. Hopkins het in die derde rolprent in die reeks, Red Dragon (2002), saam met Ralph Fiennes, Edward Norton, Harvey Keitel, Emily Watson en Philip Seymour Hoffman verskyn. Die film het oor die algemeen gunstige resensies ontvang en was ’n lokettreffer.

In 2003 het Hopkins ’n ster op die Hollywood Walk of Fame ontvang.Happy birthday Sir Anthony Hopkins The Daily Telegraph (Sydney). Besoek op 5 Februarie 2011 In 2006 het hy die Golden Globes se Cecil B. DeMille-prys vir lewenslange bydrae ontvangLifetime honour for Sir Anthony BBC News (17 November 2005) en in 2008 die BAFTA Academy Fellowship Award, die hoogste eerbewys wat die Britse Filmakademie toeken.Bafta Film Awards 2008: The winners BBC News (10 February 2008) In ’n peiling wat in 2003 deur Channel 4 gedoen is, is Hopkins sewende geplaas op hul lys van die 100 grootste rolprentsterre.

Hopkins het Odin, die koning van Asgard, in die 2011-rolprentweergawe van Marvel se rolprent Thor vertolk, en het die rol in 2013 herhaal in Thor: The Dark World en weer in 2017 in Thor: Ragnarok. Hy het Alfred Hitchcock vertolk in die biografiese prent Hitchcock, met Helen Mirren as Hitchcock se vrou. Die prent fokus op die verfilming van die fliek Psycho (1960) en die gevolge daarvan. Hy het ook verskyn in Red 2 (2013), Noah (2014) en Transformers: The Last Knight (2017). In Oktober 2015 het Hopkins verskyn as Sir in ’n BBC Two-produksie van Ronald Harwood se The Dresser, saam met Ian McKellen, Edward Fox en Emily Watson.

Vanaf Oktober 2016 het Hopkins die rol van Robert Ford vertolk in die wetenskapsfiksiereeks Westworld, waarvoor hy ’n Emmy-benoeming gekry het. In 2019 het hy pous Benedictus XVI vertolk teenoor Jonathan Pryce as pous Franciskus in The Two Popes.” Die film speel in die Vatikaanstad af. In Augustus 2019 het die film sy première op die Telluride-rolprentfees in Colorado gehad, waar dit met lof ontvang is. Dit het op 20 Desember 2019 op Netflix begin stroom. Die vertolkings van Pryce en Hopkins, sowel as Anthony McCarten se draaiboek, is wyd deur resensente geprys en al drie is benoem vir 'n Oscar, Golden Globe en Bafta.

 2020-tans
In 2020 het Hopkins ’n man met demensie‬ vertolk in The Father. Die première was op die Sundance-rolprentfees in Amerika en dit het internasionale lof gekry, met baie resensente wat Hopkins se spel geprys en hom 'n Oscar-voorloper genoem het. Olivia Colman vertolk die rol van sy dogter. Hopkins het die Bafta vir sy toneelspel gewen. Dit was sy vierde Bafta en die derde een vir beste akteur. Hy het ook ’n tweede Oscar gewen en was daarmee die oudste persoon nog wat 'n Oscar vir beste akteur gewen het (op 83). 

In 2022 het hy in James Gray se halfoutobiografiese grootworddrama, Armageddon Time, gespeel. In ’n onderhoud met El País het hy gesê sy vertolking is geïnspireer deur sy oupa, wat hom aangemoedig het om akteur te word. Sy medespelers was Jeremy Strong en Anne Hathaway. Hy het positiewe resensies ontvang vir sy vertolking van ’n vriendelike, bejaarde oupa. In dieselfde jaar was hy saam met Hugh Jackman in The Sun. Daarna was hy in die biografiese dramafilm One Life (2023), het hy Sigmund Freud gespeel in Freud's Last Session en was hy in die Netflix-wetenskapsfiksieprent Rebel Moon.

In 2024 het Hopkins Herodes die Grote vertolk in die Netflix-prent Mary.

Ander bedrywighede
Aktivisme en filantropie

Hopkins gee sy ondersteuning aan verskeie liefdadigheidsorganisasies en veldtogte. Hy was president van die Nasionale Trust se Snowdonia-veldtog, wat geld ingesamel het vir die bewaring van die Snowdonia- Nasionale Park in Noord-Wallis. In 1998 het hy 'n paar miljoen rand aan die trust geskenk om dit te help met die aankoop van dele van Snowdon. Voor die veldtog het hy Anthony Hopkins' Snowdonia geskryf wat in 1995 gepubliseer is.Hopkins, Anthony (1995). Anthony Hopkins' Snowdonia. Colin Baxter Photography, 1995 Danksy sy bydraes tot Snowdonia is Hopkins, benewens vir sy filmloopbaan, in 2004 in ’n Walliese peiling as een van 100 Walliese helde aangewys.

Hopkins is al meer as 20 jaar lank 'n beskermheer van die YMCA-sentrum op Port Talbot, Suid-Wallis, naby sy tuisdorp."Drama returns to YMCA where Sir Anthony Hopkins started", BBC Wales, 20 Julie 2010. Hy ondersteun ook verskeie ander filantropiese groepe. Hy was 'n eregas by 'n geldinsamelingsgala vir Women in Recovery, Inc., 'n niewinsgewende organisasie in Venice, Kalifornië, wat rehabilitasiehulp bied aan vroue in herstel van middelmisbruik. Hy is ook 'n vrywillige onderwyser by die Ruskin School of Acting in Santa Monica, Kalifornië. Hopkins het van 1997 tot 2007 gedien as erebeskermheer van The New Heritage Theatre Company in Boise, Idaho, waar hy betrokke was by geldinsameling en bemarkingspogings vir die repertoireteater."Anthony Hopkins to kick off $5.4 million fund drive". Arbiter. Besoek op 4 Januarie 2015

Hopkins is 'n prominente lid van die omgewingsbeskermingsgroep Greenpeace en het sedert vroeg in 2008 in 'n televisiereklameveldtog verskyn waarin hy kommer uitgespreek het oor walvisvangste in Japan. Hy was ook 'n beskermheer van RAPt (Rehabilitation for Addicted Prisoners Trust) sedert die vroeë dae daarvan en het in 1992 gehelp om hulle eerste intensiewe dwelm-en-alkoholrehabilitasie-eenheid te open by 'n vrouegevangenis in Surrey, Engeland."Our Team – Patrons: Sir Anthony Hopkins" . Forward Trust.org. Besoek op 7 Februarie 2019

Komponering
In ’n onderhoud het Hopkins gesê: "Ek komponeer al my hele lewe lank musiek, en as ek slim genoeg op skool was, sou ek graag musiek wou studeer. Ek moes egter maar tevrede wees om ’n akteur te wees." In 1986 het hy ’n enkelsnit uitgereik met die titel "Distant Star", wat nommer 75 op die UK singles chart gehaal het.

In 2007 het hy aangekondig dat hy tydelik uit rolprente sou tree om wêreldwyd op toer te gaan. Hopkins het ook musiek vir die konsertsaal geskryf, in samewerking met Stephen Barton. Hierdie komposisies sluit in The Masque of Time, wat sy wêreldpremière in Oktober 2008 gehad het saam met die Dallas-simfonieorkes, en Schizoid Salsa.

Op 31 Oktober 2011 het André Rieu ’n album uitgereik wat ’n wals insluit wat Hopkins in 1964 op die ouderdom van 26 gekomponeer het. Hopkins het voor die tyd nooit tevore sy komposisie, "And the Waltz Goes On", gehoor nie.{{cite news |last1=Jaques |first1=Adam |date=9 November 2012 |title=How We Met: André Rieu & Sir Anthony Hopkins |url=https://www.independent.co.uk/news/people/profiles/how-we-met-andr-rieu-sir-anthony-hopkins-8294824.html |access-date=2 December 2015 |work=The Independent  Rieu se album het dieselfde naam as Hopkins se stuk gekry.

In Januarie 2012 het Hopkins ’n klassieke musiekalbum getiteld Composer op CD uitgereik wat deur die Birmingham-simfonieorkes uitgevoer word. Die album bestaan uit nege oorspronklike werke en rolprentmusiek, waarvan een stuk, getiteld "Margam", ’n huldeblyk aan sy tuisdorp naby Port Talbot in Wallis is.

Regie
In 1990 was Hopkins die regisseur van 'n rolprent oor sy landgenoot die digter Dylan Thomas. Dylan Thomas: Return Journey was sy debuut as rolprentregisseur.

In 1995 het hy August, 'n verwerking van Anton Tsjechof se Oom Wanja, geregisseer. Dit speel in Wallis af. Sy eerste draaiboek, 'n eksperimentele drama genaamd Slipstream, wat hy ook geregisseer en die musiek voor geskryf het, se première was in 2007 op die Sundance-rolprentfees.

Kunstenaarstalent

Hopkins is bekend vir sy voorbereiding vir rolle. Hy het in 'n onderhoud gesê as hy eers sy kop op 'n rol gesit het, sal hy soveel keer as wat nodig is deur sy reëls gaan (soms tot 200 keer), totdat die reëls vir hom natuurlik klink, sodat hy dit kan sê "sonder om te dink". As improvisasie nodig was, het dit hom soms laat koppe stamp met regisseurs wat dit van akteurs vereis."Anthony Hopkins: Lecter and Me" — Red Dragon DVD interview

In die 1970's het hy begin saamwerk met Richard Attenborough, wat hom "die grootste akteur van sy generasie" genoem het. Attenborough, wat die regisseur van vyf van Hopkins se prente was, het tydens die verfilming van Shadowlands (1993) uit sy pad gegaan  om die verskillende benaderings van sy twee sterre (Hopkins en Debra Winger) te akkommodeer. Hulle was saam in baie tonele. Terwyl Hopkins repetisies tot die minimum beperk het, het Winger aaneen gerepeteer. Om daarvoor te vergoed het Attenborough in Hopkins se plek saam met haar gerepeteer, en hom net voor die skoot ingebring. Die regisseur was vol lof vir Hopkins se "buitengewone vermoë om jou te laat glo as jy hom hoor dat dit die eerste keer is wat hy daardie reël sê. Dit is 'n ongelooflike gawe."

Toe Morgan Freeman eenkeer oor mense gepraat het wat hom geïnspireer het met sy eie toneelspel, het hy Hopkins se uitbeelding van die butler Stevens in The Remains of the Day genoem. Hy het gesê hy is een van die akteurs by wie hy "stilheid" geleer het: "om regtig stil te wees en die lewe te laat gebeur". Hy het vir Hopkins vertel sy toneelspel in dié rol was vir hom een van die grootste lesse as akteur.

Hopkins is 'n bekende stemnabootser; hy kan sy gebore Walliese aksent aanpas vir enige karakter. Tydens herstelwerk in 1991 aan Stanley Kubrick se fliek Spartacus het hy die stem van sy wyle mentor Laurence Olivier nagemaak in 'n toneel wat verlore gegaan het.

 Persoonlike lewe 
Hopkins het ’n huis in Malibu, Kalifornië."Anthony Hopkins's letter to Breaking Bad star Bryan Cranston", The Guardian. Besoek op 31 Desember 2015. In Januarie 2025 is sy twee aangrensende huise in Pacific Palisades, Los Angeles, deur die Palisades-brand vernietig. Hy het daaroor op Instagram gesê: "Die enigste ding wat ons saam met ons neem, is die liefde wat ons gee."

Hy het reeds in die laat 1970’s na die Verenigde State verhuis om sy filmloopbaan voort te sit, maar het in die laat 1980’s na Londen teruggekeer. Ná sy sukses in die 1990’s het hy egter besluit om terug te keer na die VSA. Terwyl hy sy Britse burgerskap behou het, het hy op 12 April 2000 ’n Amerikaanse burger geword. Hopkins het gesê: "Ek het dubbele burgerskap; ek woon maar net in Amerika."

Hopkins is drie keer getroud. Hy was van 1966 tot 1972 getroud met die aktrise Petronella Barker, van 1973 tot 2002 met Jennifer Lynton en sedert 2003 met Stella Arroyave. Hopkins het Arroyave, ’n Colombiaans gebore antiekhandelaar, in die vroeë 2000’s ontmoet, en volgens hom het sy hom gehelp het om sy depressie in daardie tyd te oorkom. Hy het ’n dogter uit sy eerste huwelik. Die twee is vervreemd; toe hy gevra is of hy kleinkinders het, het hy gesê: "Ek het geen idee nie. Mense gaan hul eie paaie. Gesinne verdeel, mense maak keuses. Dit pla my nie." In ’n ander onderhoud het hy gesê: "Ek dink ek is selfsugtig. Ek was nie ’n goeie man of pa nie."

Hopkins is ’n herstellende alkoholis; hy is nugter sedert net ná Kersfees 1975. Toe hy in Januarie 2020 gevra is of hy steeds ’n agnostikus is, het hy geantwoord: "Agnostisisme is 'n bietjie vreemd. ’n Agnostikus twyfel en ’n ateïs ontken. Ek is nie ’n heilige nie; ek is net ’n ou sondaar soos almal. Ek glo nou meer as ooit dat daar ’n reusedeel van ons lewens is waarvan ons niks weet nie. Hoe ouer ek word, hoe makliker huil ek, want die wonderlike, verskriklike passie van die lewe is so kort. Ek moet glo daar is iets groters as ek. Ek is net ’n mikrobe. Dít, vir my, is die grootste gevoel van verligting – om te erken dat ek regtig niks is nie. Ek is verplig om te sê: Wie ook al die vertoning bestuur, baie dankie."

Hopkins het opgehou rook."Celebrity Clients: Endorsements" . Allen Carr. Besoek op 4 Januarie 2015 In 2008 het hy met ’n gewigsverliesprogram begin, en teen 2010 het hy 36 kg verloor. In Januarie 2017 het Hopkins in ’n onderhoud met The Desert Sun gesê hy is drie jaar tevore met Aspergersindroom gediagnoseer, maar dat hy goed funksioneer. In 2020 het hy gesê: "Dit is eintlik 'n groot gawe."

Pryse en toekennings
Hopkins is in 1987 met 'n CBE vereer en is in 1993 tydens 'n seremonie by Buckingham-paleis deur koningin Elizabeth II tot ridder geslaan vir sy bydraes tot die kunste. In 1988 is 'n eredoktorsgraad in die lettere (DLitt) aan hom toegeken en in 1992 het hy ’n eregenootskap van die Universiteit van Wallis, Lampeter, ontvang. In 1996 is hy as 'n vryburger van Port Talbot vereer.

Hy het talle toekennings vir sy toneelspel ontvang, insluitend twee Oscars, vier Baftas, ’n Critics' Choice Movie Award, twee Emmys en ’n Laurence Olivier-prys. Hy is ook benoem vir agt Golden Globes en sewe Screen Actors Guild Awards. Toe hy die Oscar vir beste akteur vir sy rol in The Father (2020) ontvang, het hy die oudste wenner van die prys geword.

Hopkins is ook vereer met verskeie lewensprestasietoekennings vir sy werk in rolprente en op televisie. In 2006 het Gwyneth Paltrow aan hom die Golden Globes se Cecil B. DeMille-prys oorhandig. In 2008 het Richard Attenborough aan Hopkins die Bafta Fellowship vir lewensprestasie van die Britse rolprentakademie oorhandig. Hy het ook in 2003 'n ster op die Hollywood Walk of Fame ontvang.

Sien ook
 Anthony Hopkins op die verhoog en die silwerdoek vir al sy rolle

 Verwysings 

 Eksterne skakels 




15px Hierdie artikel is vertaal uit die Engelse Wikipedia

Kategorie:Britse akteurs
Kategorie:Geboortes in 1937
Kategorie:Lewende mense